Personalet i LokalBrugsen i Vester Thorup har fundet værktøjet frem. Dagen skal ikke gå med at ekspedere kunder i butikken. I stedet har de travlt med at fjerne de store skilte på indgangspartiet. LokalBrugsen Vester Thorup er en saga blot. Mandag lukker købmandsbutikken, som er den eneste indkøbsmulighed i byen. Borgere i byen må fremover køre til Fjerritslev for at handle. Det er en køretur på ni kilometer. -	Jeg har det ad Pommern til. Jeg ved, hvor vigtig sådan en butik er for lokalsamfundet. Det er noget af det værste, jeg kan være med til, siger Jens Sørensen, der er formand for Brugsen for Fjerritslev og omegn. Priser er steget Der er mange grunde til, at butikken nu må dreje nøglen om. Egentlig var planen, at butikken skulle moderniseres, og pengene var da næsten også samlet ind, men så steg priserne på både byggematerialer og energi. -	Vi skulle vurdere, hvorvidt vi skulle lukke eller renovere. Men da den sidste streg skulle sættes, og det hele gøres op, turde vi ikke begynde at renovere på den, siger formanden. Det er blandt andet lokalsamfundet, der har været med til at indsamle penge til butikken. Der manglede kun en halv million kroner, før projektet kunne realiseres – men så langt nåede de ikke. På et borgermøde 9. maj i år fortalte bestyrelsen, at købmandsbutikken ikke står til at redde. LokalBrugsen har ligget i Vester Thorup i over 20 år. Butikken har fem fuldtidsansatte. Og selvom butikken nu er lukket, så er personalets fremtid sikret, hvis de har lyst. Formanden har nemlig tilbudt dem en stilling i Brugsen i Fjerritslev.
Borgere i Vester Thorup får fremover længere vej til indkøbsmuligheder. Byens LokalBrugsen lukker efter økonomiske vanskeligheder.